তিনি মাটি বা পাথর নির্মিত দেব- দেবীদের অসারতা ও অক্ষমতা খুব বাস্তবতার আলোকে বুঝিয়েছেন। এমনকি পূজারিগণও স্বীকার করতে বাধ্য হয় তাদের উপাস্যদের অসারতার কথা। এমন কিছু সংলাপ আল কুরআনের বিভিন্ন আয়াতে বিস্তারিত বর্ণিত হয়েছে। একটি বর্ণনা এভাবে এসেছে, ইবরাহিম (আ)-এর সাথীরা যখন মেলায় যেতে বললো তিনি বললেন, আমি অসুস্থ। কাজেই তারা তাকে ত্যাগ করে চলে গেলো। তাদের পেছনে সে চুপিচুপি দেবতাদের মন্দিরে ঢুকে পড়লো এবং বললো, ‘আপনারা খাচ্ছেন না কেন? কি হলো আপনাদের, কথা বলছেন না কেন?’ (সূরা আস সাফফাত : ৯৩) এরপর সে তাদের ওপর ঝাঁপিয়ে পড়লো এবং ডান হাত দিয়ে খুব আঘাত করলো। (সূরা আস-সাফফাত : ৯১-৯৩) ছোট মূর্তিগুলো ভাঙলেও বড়টাকে অক্ষত রাখলেন। মেলা থেকে ফেরার পর যখন তারা দেখলো তাদের প্রভুরা পড়ে আছে বড়টা ছাড়া, তখন তারা জিজ্ঞেস করলো: ‘হে ইবরাহিম! তুমিই কি আমাদের উপাস্যদের সাথে এরূপ আচরণ করেছ?’ (সূরা আল-আম্বিয়া : ৬২) সে জবাব দিল, ‘বরং এসব কিছু এদের এ সরদারটি করেছে, এদেরকেই জিজ্ঞেস করো, যদি এরা কথা বলতে পারে।’ (সূরা আল আম্বিয়া ৬৩) এ কথা শুনে তারা নিজেদের বিবেকের দিকে ফিরলো এবং (মনে মনে) বলতে লাগলো, ‘সত্যিই তোমরা নিজেরাই জালেম।’ (সূরা আল আম্বিয়া ৬৪) কিন্তু আবার তাদের মত পাল্টে গেলো এবং বলতে থাকলো, ‘তুমি জানো, এরা কথা বলে না।’ (সূরা আল আম্বিয়া ৬৫-৬৬) ইবরাহিম বললো, ‘তাহলে তোমরা কি আল্লাহকে বাদ দিয়ে এমন সব জিনিসের পূজা করছো যারা তোমাদের না উপকার করতে পারে, না ক্ষতি?’ (সূরা আল-আম্বিয়া : ৬৬) তিনি আরও বললেন, ‘তোমরা এমন বস্তুর পূজা কর, যা তোমরা নিজ হাতে তৈরি কর? অথচ আল্লাহ তোমাদেরকে ও তোমাদের কর্মসমূহকে সৃষ্টি করেছেন।’ (সূরা ছাফফাত : ৯৫-৯৬)